Nerveblokk

Nerveblokk eller nerveblokade er en type smertebehandling som brukes til å stille (blokkere) smerter i bestemte organer eller regioner i kroppen. Hensikten er midlertidig å blokkere nervesignaler som utløser smertesignalene. Perifere nerveblokader er nerveblokader hvor større nerver eller nerveforgreninger blokkeres, som pleksus eller ganglion. Denne typen regionalanestesi brukes mest i forbindelse med kirurgiske inngrep og prosedyrer. Sentrale nerveblokader er blokader i ryggmargen, som spinalanestesi eller epiduralanestesi.


== Formålet med nerveblokader ==
Nerveblokk brukes til ulike formål. Terapeutiske nerveblokker inneholder typisk én eller to typer lokalanestetikum som kan brukes til å behandle akutt smerte midlertidig. For å øke virkningstiden kan et kortikosteroid tilsettes i noen tilfeller, for eksempel når noen typer hodepine behandles. Diagnostiske nerveblokker brukes til å bestemme kilder til smerte og inneholder derfor et lokalanestetikum med kjent varighet av lettelse. Prognostiske nerveblokker brukes for å forutsi utfallet av en gitt behandling, eksempelvis for å avgjøre om en permanent behandling (eksempelvis et kirurgisk inngrep) vil lykkes i å behandle en bestemt smerte. Forebyggende nerveblokker brukes til å hindre påfølgende smerte av en bestemt handling. I noen tilfeller brukes også nerveblokk for å unngå eller utsette et kirurgisk inngrep.
I noen tilfeller assisteres nerveblokader med ultralyd eller andre hjelpemidler (som MR, CT og laser), for å øke nøyaktigheten. Stor nøyaktighet øker virkningstiden og reduserer risikoene som er forbundet med å sette blokader.


== Nerveblokade ved hodepinelidelser ==
Nerveblokade kan dessuten være et svært nyttig hjelpemiddel for mange behandlingsrefraktære lidelser, spesielt kortsiktig og som en mellomløsning i påvente av mer langsiktige løsninger. Blokade av den store oksipitalnerven (såkalt GON-blokade) blir i så måte av og til administrert mot refraktær kronisk klasehodepine, kronisk migrene og flere andre hodepinelidelser, også for eldre og barn. Nerveblokade har også vist seg effektivt under medikamentsanering, for eksempel når man mistenker medikamentoverforbrukshodepine (MOH). Under medikamentsanering, ved mistanke om MOH, har kombinasjonen GON+SON nylig vist seg å være mer effektiv enn ren GON-blokade, i en mindre studie som omfattet 82 pasienter. Det var spesielt behovet for analgetika som oppnådde større reduksjon med GON+SON.


== Ulike nerveblokader ==
Det finnes ulike typer nerveblokader, og under er et utvalg av dem listet opp alfabetisk.

Ulike nerveblokader
Brachial plexus nerveblokade, albuenerveblokade og håndleddnerveblokade (skulder/arm/hånd, albue og håndledd)
Cervikal epidural, thoracal epidural og lumbal epidural nerveblokade (nakke og rygg)
Cervikal plexus nerveblokade og cervikal parvertebral nerveblokade (skulder og øvre nakke)
Interskalen nerveblokade (skulder og overarm)
Maxillær nerveblokade (overkjeven)
Multikraniell nerveblokade (MCNB) (fem blokader, to i bakhodet (ONB) og tre i ansiktet (TNB))
Occipital nerveblokade (ONB) (to blokader satt i bakhodet)
GON-blokk, blokade av den store occipitalnerven (n. occipitalis major, den store følenerven, bakhodet)
LON-blokk, blokade av den lille occipitalnerven (n. occipitalis minor, den lille følenerven, bakhodet)
Trigeminal nerveblokade (TNB) (tre blokader satt på ulike steder i ansikt) (n. trigeminus)
STN-blokk, blokade av supratrochlear nerve (pannen, øyenbrynet)
SON-blokk, blokade av supraorbital nerve (pannen)
ATN-blokk, blokade av auriculotemporal nerve (kinnet, nær øret)
Oftalmisk nerveblokade (øyelokk og hodebunn)
SPG-blokk, blokade av sphenopalatinum ganglion (via nese, gane eller kinn)
Subarachnoid nerveblokade og celiac plexus nerveblokade (buk og bekken)


== Referanser ==


== Eksterne lenker ==
Oksipital nerveblokade (engelsk)
Ultralyd-assistert nerveblokade av den store oksipitalnerven (GON)
Full Head Block - Headache Medicine Arkivert 29. februar 2020 hos Wayback Machine.